钦定古今图书集成/明伦汇编/宫闱典/第113卷 > 武士彟
## 钦定古今图书集成/明伦汇编/宫闱典/第113卷 > 武士彟

按《唐书外戚传》：“士彟，字信世，殖赀喜交结。高祖尝领
屯汾晋，休其家，因被顾接。后留守太原，引为行军司
铠参军。募兵既集，以刘弘基、长孙顺德统之，王威、高
君雅私谓士彟曰：‘弘基等皆背征三卫，罪当死，奈何
授之兵？吾且劾系之’。士彟曰：‘此皆唐公客，若尔，必有
大嫌’。故威等疑不发。会司兵参军田德平欲劝威劾”
募人状，士彟胁谓曰：“讨捕兵悉起，唐公威、君雅无与，
徒寄坐耳，何能为？”德平亦止。兵起，士彟不与谋也。以
大将军府铠曹参军从平京师，为光禄大夫、义原郡
公。自言尝梦帝骑而上天，帝笑曰：“尔故王威党也，以
能罢系刘弘基等，其意可录，且尝礼我，故酬汝以官。
今胡迂妄媚我邪？”累迁工部尚书，进封应国公，历利、
荆二州都督，卒，赠礼部尚书，谥曰定。高宗永徽中，以
士彟仲女为皇后，故崇赠并州都督、司徒、周国公。咸
亨中，加赠太尉，兼太子太师、太原郡王，配享高祖庙
廷，列功臣上。后监朝，尊为忠孝太皇，建崇先府，置官
属，追王五世。后革命，更于东都立武氏七庙，追册为
帝，诸妣皆随帝号曰皇后。先天中，有诏削士彟伪号，
仍为太原王，庙遂废。始，士彟娶相里氏，生子元庆。元
爽又娶杨氏，生三女，元女妻贺兰氏早寡，季女妻郭
氏，不显。士彟卒后，诸子事杨不尽礼，衔之。后立，封杨
代国夫人，进为荣国，后姊韩国夫人。于时元庆已官
宗正少卿，元爽少府少监，兄子惟良卫尉少卿。杨讽
后上疏出元庆等于外，以示退让，由是元庆斥龙州，
元爽濠州，惟良始州。元庆死，元爽流振州。乾封时，惟
良及弟淄州刺史怀运与岳牧集泰山下，于是韩国
有女在宫中，帝尤爱幸，后欲并杀之，即导帝幸其母
所。惟良等上食，后寘菫焉。贺兰食之，暴死，后归罪惟
良等，诛之。讽有司改姓蝮氏，绝属籍，元爽缘坐死，家
属投岭外。后取贺兰敏之为士彟后，赐氏武，袭封，擢
累左侍极、兰台太史令，与名儒李嗣真等参与刊撰。
敏之韶秀自喜，烝于荣国，挟所爱，佻横多过失。荣国
卒，后出珍币建佛庐徼福，敏之干匿自用。司卫少卿
杨思俭女选为太子妃，告婚期矣，敏之闻其美，彊私
焉。杨丧未毕，褫衰麤，奏音乐。太平公主往来外家，宫
人从者，敏之悉逼乱之。后叠数怒，至此暴其恶，流雷
州。表复故侄，道中自经死，乃还。元爽之子承嗣，奉士
彟后，宗属悉原。